Motorfietsryer sterf in Rustenburg-botsingFoto: ER24 ŉ 36-jarige man is dood nadat sy motorfiets Woensdagmiddag teen ŉ motor in Rustenburg, Noordwes, gebots het. Russel Meiring, woordvoerder van ER24, het gesê die botsing het in Bethlehemrylaan plaasgevind. “Paramedici het albei voertuie in die middel van die pad aangetref. Die motorfietsryer se liggaam het ongeveer 10 m verder gelê. Paramedici het die man dadelik ondersoek, maar hy het geen teken van lewe getoon nie. Hy is op die toneel dood verklaar,” het Meiring gesê. Hy het gesê die vrou wat die motor bestuur het, het slegs geringe beserings opgedoen. Sy is na ŉ hospitaal geneem. “Die oorsaak van hierdie ongeluk is nog nie bekend nie, maar die plaaslike owerhede was op die toneel en sal dit verder ondersoek,” het Meiring gesê.